Τζωρτζ Πέρσι

Ο Τζωρτζ Πέρσι Άγγλος ευγενής, εξερευνητής και αποικιακός κυβερνήτης της Βιρτζίνια (4 Σεπτεμβρίου 1580 - περί το 1627) ήταν μικρότερος γιος του Χένρι Πέρσι, 8ου κόμη του Νορθάμπερλαντ και της Αικατερίνης Νέβιλ (1546 - 1596), κόρης του Τζων Νέβιλ, 4ου βαρόνου του Λάτιμερ και της Λαίδης Λούκι Σόμερσετ. Ο Τζωρτζ Πέρσι ήταν άρρωστος το μεγαλύτερο διάστημα της ζωής του από επιληψία ή από άσθμα, σπούδασε στο Πανεπιστήμιο της Οξφόρδης (1597) και κατόπιν κέρδισε θέσεις στο Γκλόστερ Χολ και στον Μίντλ Τέμπλ. Οι πρώτες προτεραιότητες του Πέρσι είναι στρατιωτικές, πολέμησε στις αρχές του 1600 στο πλευρό των Ολλανδών που αγωνίστηκαν για την ανεξαρτησία τους από την Ισπανία, υπηρέτησε επίσης στην Ιρλανδία.

 Ο Τζωρτζ Πέρσι ήταν μέλος της πρώτης ομάδας των 105 εποικιστών που εγκαταστάθηκαν στο Τζέιμσταουν, αναχώρησε τον Δεκέμβριο του 1606 και διατήρησε ημερολόγιο για το ταξίδι του. Έφτασε τον Απρίλιο του 1607 στη Βιρτζίνια και καταγράφει τις σκληρές συνθήκες με το άσχημο περιβάλλον, την πείνα και την εχθρότητα των Ινδιάνων. Γράφει "ζήσαμε πέντε μήνες σε καταστροφικές συνθήκες" και "δεν είχαμε πέντε ικανούς ανθρώπους να κρατήσουν τα προπύργια μας σε κάθε ευκαιρία". Ο Πέρσι αν και ανήκε στην ψηλότερη κοινωνική τάξη αρνήθηκε αρχικά την αρχηγία λόγω της άσχημης υγείας του αλλά πήρε μέρος τον Μάιο και τον Ιούνιο του 1607 στην αποστολή του Ποταμού Τζέιμς. Το φθινόπωρο του 1607 βρέθηκε στο πλευρό του αρχηγού της αποικίας Έντουαρντ Μαρία Ουίνγκφιλντ (1550 - 1631) που αντικαταστάθηκε στη συνέχεια από τον Τζον Ρατκλίφο (1549 - 1609), τον Γαβριήλ Αρτσέρ και τον Τζον Σμιθ (1580 - 1631). Την περίοδο 1607 - 1609 ο Τζωρτζ είχε λίγες εξουσίες στο Τζέιμσταουν περισσότερο σαν υπάλληλος του Σμιθ. Όταν ο Σμιθ άφησε την κομητεία τον Σεπτέμβριο του 1609 νέος αρχηγός έγινε ο Τζωρτζ Πέρσι αλλά η ασθένεια του δεν του επέτρεψε να εξασκήσει επαρκώς τα καθήκοντα του, διοικούσε ένα συμβούλιο υπό την προεδρεία του Ρακτλίφο, του Αρτσέρ και του Τζον Μαρτίν. Την περίοδο που ήταν αρχηγός ο Πέρσι η αποικία υπέφερε από τον "Μεγάλο λιμό" τον χειμώνα του 1609 - 1610. Αργότερα θα πει "Όλοι όσοι βρισκόμασταν στο Τζέιμσταουν πεινάσαμε, κανένας δεν μπορεί να έχει γνώμη για το άσχημο αίσθημα της πείνας αν δεν το βιώσει ο ίδιος". Ο Πέρσι ασχολήθηκε με μερικά οικοδομικά έργα και όταν τον Μάιο του 1610 επέστρεψε ο Σερ Τόμας Γκέιτς (1585 - 1622) ο Τζωρτζ Πέρσι του παρέδωσε με ευχαρίστηση την αρχηγία. Ο Τόμας Γουεστ, 3ος Βαρώνος Ντε Λα Γουέρ (1577 - 1618) έφτασε στο Τζέιμσταουν τον Ιούνιο του 1610 με μια αποστολή για να γίνει κυβερνήτης της αποικίας ενώ ονόμασε τον Πέρσι καπετάνιο του κάστρου του Τζέιμσταουν. Τον Αύγουστο του 1610 ο Τόμας Γουεστ έστειλε τον Πέρσι με 70 άντρες να επιτεθούν σε Ινδιάνικες φυλές όπως των Τσικαχόμινυ, η επίθεση ήταν πολύ σκληρή έκαψαν όλα τα κτήματα και τις οικίες τους και σκότωσαν όλους τους Ινδιάνους αδιακρίτως άντρες, γυναίκες και παιδιά. Ο Πέρσι επίσης υπερασπίστηκε επιτυχώς το κάστρο του Τζέιμσταουν από τις επιθέσεις των Ινδιάνων και δέχτηκε πολλούς επαίνους από τον Ντε Λα Γουέρ. Ο κυβερνήτης έφυγε για την Αγγλία τον Μάρτιο του 1611 και τοποθέτησε κυβερνήτη τον Τζωρτζ την περίοδο της απουσίας του, ο ίδιος αργότερα γράφει "οι άνεμοι δεν ευνοούσαν τον αφέντη μου, έφυγε για την Αγγλία και διόρισε εμένα κυβερνήτη όσο έλλειπε να εκτελέσω οποιονδήποτε νόμο ή εξουσία του". Ο Πέρσι παρέμεινε κυβερνήτης μέχρι τις 22 Απριλίου 1612 και στη συνέχεια αναχώρησε για την Αγγλία. Μετά την επιστροφή του στην Αγγλία ο Τζωρτζ Πέρσι εξακολουθούσε να έχει ενδιαφέρον για αποικιακές υποθέσεις, πρότεινε μια αποστολή στη Γουιάνα (1615) αλλά δεν βρήκε οπαδούς. Το 1620 πούλησε όλα τα δικαιώματα που είχε στην "Εταιρεία της Βιρτζίνια" και ασχολήθηκε από τότε με τη στρατιωτική υπηρεσία, επέστρεψε στην Ολλανδία που εξακολουθούσε να πολεμάει με τους Ισπανούς και έγινε αρχηγός του στρατού στις Κάτω Χώρες (1627). Με τη σύζυγο του Άννα Φλόιντ απέκτησε την Άννα Πέρσι που παντρεύτηκε τον κυβερνήτη Τζων Γουέστ. Jeffrey D. Groves, "George Percy," in American National Biography, ed. John A. Garraty and Mark C. Carnes (New York: Oxford University Press, 1999), 17:318-19. John W. Shirley, "George Percy at Jamestown, 1607-1612," Virginia Magazine of History and Biography 57 (1949): 227-43. Philip L. Barbour, "The Honorable George Percy, Premier Chronicler of the First Virginia Voyage," Early American Literature 6 (1971): 7-17. Brenan, Gerald (1902). A History of the House of Percy, from the Earliest Times Down to the Present. London: Freemantle. pp. 208–9.